b'\n_START_ARTICLE_\nKrantor\n_START_PARAGRAPH_\nKrantor (m.kreik. \xce\x9a\xcf\x81\xce\xac\xce\xbd\xcf\x84\xcf\x89\xcf\x81, 335\xe2\x80\x93275 eaa.) oli antiikin kreikkalainen Platonin Akatemiaan kuulunut filosofi. H\xc3\xa4n oli kotoisin Kilikian Soloista. H\xc3\xa4n muutti nuorena Ateenaan ja oli Ksenokrateen oppilaana yhdess\xc3\xa4 Polemonin kanssa._NEWLINE_Diogenes Laertios sanoo, ett\xc3\xa4 h\xc3\xa4nen teoksensa k\xc3\xa4sitt\xc3\xa4v\xc3\xa4t 30\xc2\xa0000 rivi\xc3\xa4. H\xc3\xa4nen tunnetuin teoksensa on Surusta. Siin\xc3\xa4 h\xc3\xa4n k\xc3\xa4sittelee tunteiden hillitsemist\xc3\xa4, vastustaen kyynikoiden ja stoalaisten n\xc3\xa4kemyst\xc3\xa4 siit\xc3\xa4, ett\xc3\xa4 tunteet tulisi kuolettaa kokonaan. Teos on kirjoitettu osanotoksi h\xc3\xa4nen yst\xc3\xa4v\xc3\xa4lleen Hippokleelle t\xc3\xa4m\xc3\xa4n lasten kuoltua. Teoksesta on s\xc3\xa4ilynyt osia Plutarkhoksen teoksessa Consolatio ad Apollonium sek\xc3\xa4 Ciceron teoksessa De consolatione. Cicero ylist\xc3\xa4\xc3\xa4 teosta suuresti. _NEWLINE_Krantor kiinnitti erityisesti huomiota etiikkaan, ja j\xc3\xa4rjesti hyv\xc3\xa4t asiat seuraavaan j\xc3\xa4rjestykseen: hyve, terveys, nautinto, rikkaudet. Krantor oli my\xc3\xb6s ensimm\xc3\xa4inen, joka kommentoi Platonin teoksia.'